Un proiect al generației noastre. Ne-am născut și copilărit (și) în anii 80. Am stat la coadă la lapte și ne-am inventat jocuri prin casă atunci când se lua curentul. Părinții noștri ne-au ocrotit, așa că n-am înțeles mare lucru din tragicul final al Republicii Socialiste Române, deși intuiam că lucrurile nu sunt tocmai OK. La 30 de ani de la revoluție, România rămâne singura țară din estul Europei care nu are un muzeu al istoriei recente care să spună povestea vieții de zi cu zi din perioada comunistă.

Cine suntem noi?

Funky Citizens și Modulab, alături de alți zeci de volunari din varii domenii: arhitecți, oameni de comunicare, istorici, profesori și mulți, mulți alții.

Ce facem? O experiență educațională interactivă: vrem să le explicăm elevilor și liceenilor drepturile și libertățile din democrație prin revizitarea senzorială și prin studii de caz pe comunismului românesc.

Ce există deja? Există (și se înmulțesc) inițiativele punctuale de arhivare și conservare a memoriei, de la spații mai jucăușe precum Muzeul Consumatorului Comunism, până la spații mai serioase, precum. Memorialul Sighet. Există și mici muzee în apartamente de bloc, precum Ferestroika, dar există proiecte încă nefinalizate (Muzeul Vieții Cotidiene în Comunism de la Botoșani sau Muzeul Colectivizării).

Cu ce suntem noi diferiți? Vrem să spunem povestea noastră - de o manieră asumat subiectivă - a felului în care ne amintim noi de viața din comunism. O facem ca să ne putem duce copiii acolo, să-i lăsăm să exploreze, să pună mâna pe obiecte și să descopere singuri cum ar fi trăit dacă s-ar fi născut la final de Război Rece. Recreăm un apartament tipic anilor ‘80, însă în spatele aparentei banalități se ascund multe povești care pot deschide conversații și acasă, în familie, despre „cum era”. Poate e un prim pas și spre un catharsis social, cine știe?





Cum finanțăm proiectul?

Proiectul beneficiază deja de o finanțare din partea guvernului american, grație programului IVLP Alumni, care va fi folosită pentru plata chiriei și a utilităților spațiului preț de un an, pentru realizarea instalațiilor din spațiu, dar și pentru a duce o parte din ele în 5 mari orașe din țară, într-o caravană educațională pe care o vom porni în primăvara lui 2019.

De ce am avea nevoie acum?

Avem spațiul, însă trebuie să-l punem pe picioare printr-o curățenie generală ce implică și renovare.

Spațiul pe care îl vom amenaja pentru acest proiect este un etaj de circa 100 mp din zona Hala Traian (sectorul 2 din București, adică sectorul cu cele mai multe licee). Spațiul nu a fost locuit de ceva timp, așa că necesită o minimă igienizare și renovare care, la dimensiunea spațiului, devine destul de costisitoare. Nu ne putem apuca de implementat conceptul educațional până nu depășim această etapă de bază a curățeniei generale: spălarea pereților cu amorsă și aplicarea detartrantului pe mozaic, repararea zonele cu defecte din pereți, vopsea lavabilă în toate camerele, șlefuirea și lăcuirea parchetului, vopsirea ușilor și ferestrelor).

Materialele de construcții pentru aceste lucrări costă 4.000 de lei, iar manopera costă 12.000 lei.

Ce vei obține tu?

Pentru 25 de lei donați: o alifie chinezească. Ce e maro, stă într-o cutie mică, roșie și are un miros înțepător? Îți dăm alifia să te tratezi în sezonul rece și te pomenim pe site.

Pentru 70 de lei donați: o cheie cu șnur. Ca să poți să încui și să descui toate amintirile din copilărie ori de câte ori e nevoie.

Pentru 500 de lei donați: o plimbare cu o Dacie 1310 de dinainte de 89. Fără servo-direcție, fără griji. Ia cu tine doi prieteni și hai să dăm o tură prin București cu vârful de lance al gamei Dacia, prezentat în premieră la Expoziția Realizărilor Economiei Naționale din 1979, toamna. Dimineața, la prânz sau seara - vei avea propriul tău șofer și vei putea alege, firește, traseul.

Pentru 1000 de lei donați - founding father / mother: Fii vanitos ca primarul căruia îi place să-și vadă numele inscripționat pe plăci prin oraș. Vei fi printre puținii al căror nume va sta pe piatra de temelie a acestui proiect educațional inedit.

Pentru 1500 de lei donați - spațiul doar pentru tine și ai tăi, preț de o seară. Îți dăm cheia spațiului ca să poți face o petrecere sau un eveniment în această capsulă a timpului. Cheamă-ți prietenii când vrei tu, doar zi-ne și nouă din timp

Impactul

Fondurile strânse în urma aceste campanii vor fi cheltuite pentru igienizarea spațiului și crearea de instalații interactive. Cea mai mare parte a banilor vor cheltuiți pe curățarea și vopsirea cei 270 de mp de pereți cu var și cei 280 mp de pereți cu calciu și până la rașchetat cei 73 mp de parchet și detartrat mozaicul din unele camere.

Contribuind la finanțarea acestui proiect vei avea ocazia să fii unul dintre cei care pun o piatră de temelie la acest spațiu necesar.

Riscuri și provocări

1. Riscul de a cădea în paseism și nostalgie.

Acest risc e valabil doar pentru părinții și profesorii elevilor pe care îi țintește proiectul. Dar există și un risc asociat pentru elevi, anume de a nu le creiona o acestora o imagine prea romantică asupra perioade comuniste din România

2. Riscul de a ne pune în cap comunitatea istoricilor și muzeografilor.

I-am contactat pe câțiva dintre ei în faza de research, invitându-i la o sesiune de ideație. Ne-a devenit atunci clar că nu vom face un muzeu (cel puțin nu în primă fază, din pricina lipsei resurselor - timp, bani), deci că ar fi impropriu să îl numim „muzeul vieții cotidiene în comunism”, deși acesta era numele lui de cod în interiorul echipei de proiect. Așadar, nu vom face neapărat o incursiune istorică comprehensivă, ci vom folosi instrumentarul vieții cotidiene pentru a evoca povești relevante pentru o serie de drepturi:

3. Provocare de a ne menține concentrați pe educație civică, de a nu devia de la acest traseu.

Într-adevăr, provocarea principală e cum să păstrăm în prim-plan subiectul educației civice (drepturi, libertăți, funcționarea instituțiilor), fără a aluneca în dezbateri ideologice / istorice. Nu vrem să fim o inițiativă revanșardă, de înfierat comunismul. Nici nu vrem să fim exhaustivi, tratând metodic fiecare decadă din comunism. Vom face zoom-in pe perioada anilor 80, ca punct de plecare pentru discuția despre drepturi și libertăți. Cu siguranță nu vom putea să mulțumim pe toată lumea, dar ne vom strădui să facem o experiență memorabilă pentru elevi și liceeni, să le stimulăm mici revelații și - sperăm - să iscăm discuții acasă, în familie.

Poți contribui și altfel decât prin donarea de bani: donează obiecte sau timp!

E genul de proiect care funcționează cel mai bine când se unesc multe energii. Dacă nu ne poți susține financiar, ia legătura cu noi pentru a te oferi voluntar în cadrul proiectului. De asmenea, apreciem mereu și donațiile de obiecte din perioada comunistă. Nu în ultimul rând, e nevoie și de muncă fizică la apartament, dar și de muncă de research care poate fi făcută la distanță.

Întrebări și răspunsuri

1. Chiar avem nevoie de acest spațiu, când țara are atâtea probleme?

Da, pentru că, dacă vrem să nu alunecăm într-un sistem autoritar, trebuie să le explicăm copiilor care-i faza cu drepturile și libertățile din democrație. E o investiție crucială, care va da roade pe termen lung și doar dacă e făcută de o manieră.

2. Cui se adresează proiectul?

În principal, elevilor de gimnaziu și liceu, pentru că se află la vârsta la care încep să-și pună întrebări despre „cum era” și vrem să le oferim experiențe care să-i pună pe gânduri, să-i facă să-și pună și mai multe întrebări, să începem cu ei o „discuție” pe care s-o poată continua ulterior și în alte contexte - la școală sau în familie.

3. V-ați gândit și la alierea cu inițiative similare?

Da, avem în plan să facem, în timp, și o rețea a inițiativelor conexe, ba chiar să și implicăm multe dintre ele concret în proiectul nostru educațional. De la tururi ghidate și muzee similare, avem o listă de potențiale parteneri cu care vrem să intrăm în legătură?

4. Aveți experiență în crearea de experiențe educaționale interactive?

Avem programul de educație civică și am alcătuit o echipă multi-disciplinară pentru acest proiect, care include profesori, jurnaliști și fel și fel de creatori. Dacă vrei să ni te alături, dă-ne un semn.

5. Accesul în spațiu va fi contra cost? Va fi deschis permanent?

Nu, accesul va fi liber. Desigur că orice vizitator poate contribui cu o donație (la fața locului sau online), dacă dorește să susțină proiectul și ramificațiile sale viitoare. Programul de vizitare va fi disponibil pe site-ul dedicat (în curs de realizare), iar vizitele cu clasa pot fi programate în avans. Ne gândim să permitem și accesul publicului larg într-una din zilele de weekend, pentru a maximiza audiența proiectului.

6. Cum veți implica studenții în acest proiect?

Ne gândim să lucrăm cu ei pe bază de voluntariat / practică, pentru a fi prezenți la fața locului câteva ore pe săptămână, pentru a fi facilitatori pentru elevi și liceeni. Vor fi, desigur, instruiți în prealabil.

6. Există deja fonduri dedicate exclusiv acestui proiect?

Da, proiectul beneficiază, până la finalul lunii august 2019, de o finanțare de 25.000 $ din partea guvernului american. Avem însă nevoie de susținere financiară suplimentară pentru a putea genera o experiență cât mai autentică și memorabilă, cât și pentru a menține proiectul viu după luna august 2019.

7. V-ați gândit să implicați companiile sau instituțiile statului în acest proiect?

Da, am luat legătura cu unele companii și instituții, cerându-le sprijin foarte punctual. Vom fi mereu deschiși ideii de implicare din partea oricărei entități.